b"\n_START_ARTICLE_\nCastell d'Olorda\n_START_SECTION_\nHist\xc3\xb2ria\n_START_PARAGRAPH_\nA Olorda hi hagu\xc3\xa9 castell tal com ho confirma el fogatge de 1365-70, si b\xc3\xa9 sabem que el 1355 el Castell Delorda havia estat venut a Pere des Llor, pare de Sim\xc3\xb3, pel rei Pere el Cerimoni\xc3\xb3s, i uns vint anys despr\xc3\xa9s el Castell de Lorda pertanyia a Berenguer de Relat, que tamb\xc3\xa9 posse\xc3\xafa el Castell Ciur\xc3\xb3._NEWLINE_El 1471 aquests dos castells pertanyien a Llu\xc3\xads de Relat, el 1537 al donzell Llu\xc3\xads Pou i el 1542 a Llu\xc3\xads Desvalls qui va vendre els termes dels dos castells als Requesens-Z\xc3\xba\xc3\xb1iga, fam\xc3\xadlia mestressa aleshores de la baronia de Castell Vell de Rosanes._NEWLINE_Queda ben clar que els castells de Ciur\xc3\xb3 i d'Olorda sempre anaren de bracet pel que fa a la hist\xc3\xb2ria comuna, si b\xc3\xa9 el d'Olorda sempre va tenir una funci\xc3\xb3 m\xc3\xa9s de guaita per la qual es malmet\xc3\xa9 abans en perdre m\xc3\xa9s aviat la funci\xc3\xb3 per la que va ser edificat. Informacions del 1430 ja ens parlen d'un edifici molt malm\xc3\xa8s sota el nom de Castro del Orde._NEWLINE_La jurisdicci\xc3\xb3 del castell d'Olorda inclo\xc3\xafa els territoris de Vallvidrera i Sant Bartomeu de la Quadra, per\xc3\xb2 no tingu\xc3\xa9 mai una vida pr\xc3\xb2pia perqu\xc3\xa8 els senyors preferiren sempre viure al castell Ciur\xc3\xb3 on hi havia m\xc3\xa9s facilitats i una millor comunicaci\xc3\xb3 amb la resta de viles de la comarca."